Plejecenter Støberiet i Brønderslev har haft Styrelsen for Patientsikkerhed på besøg. Og besøget på plejecentret endte ud med alvorlig kritik - det som tilsynet kalder "Større problemer at betydning for den fornødne kvalitet". På den baggrund har Styrelsen for Patientsikkerhed stillet krav til, at der rettes op på problemerne. Et af punkterne går på, at tonen, adfærden og kulturen i plejeenheden skal understøtte borgernes selvbestemmelse og værdighed. Det var nemlig ikke det, tilsynet oplevede, da de var forbi. I tilsynsrapporten fremgår, at problemerne dækker over alt fra borgernes trivsel, deres selvbestemmelse, til ledelsen og dokumentationspraksissen. Vil følge sagen tæt Formanden for Brønderselv Kommunes ældreomsorgsudvalg, Carsten Ullmann Andersen, skriver i en mail til TV2 Nord, at de tager kritikken meget alvorligt. - Det gør ondt at læse, at der er ældre på Støberiet, som føler sig ensomme, fordi personalet ikke har fokus på, at den ældre har ønsker til øget socialt samvær. Vi skal også fortsat have stort fokus på vores vikarer får den rette introduktion og oplæring. Men det kan være svært, da antallet af vikarer nogle steder er meget højt og med mange medarbejderskift på grund af generel manglende arbejdskraft inden for faget. -  Der skal nu sættes alt ind på at sikre, at beboerne på Støberiet føler sig imødekommet og er trygge, og at samarbejdet med de pårørende bliver forbedret. Og jeg lover, at jeg vil følge sagen tæt, skriver han. Herunder kan du se et udpluk af tilsynets kommentarer fra rapporten: "Tilsynet observerede i tre fællesrum i plejeenheden, at borgere og medarbejdere sad adskilt, og der foregik ingen interaktion eller dialog mellem borgere og medarbejdere. Dette sammenholdt med en borgeres tilkendegivelse af at mangle hjælp til at understøtte borgeren i de sociale relationer i forbindelse med måltiderne. Ligeledes tilkendegav en borger, at have et behov og ønske om hjælp til praktiske opgaver med eksempelvis aftøring af bord, som ikke konsekvent blev understøttet. Samme borger tilkendegav også at have behov for hjælp til at opleve sin fremtoning præsentabel, for at borgeren oplevede sin værdighed understøttet, hvilket ikke konsekvent blev understøttet i den daglige hjælp, pleje og omsorg" "Ledelsen kunne ikke redegøre for en fast systematisk praksis i forhold til at få indhentet borgernes eventuelle ønsker til livets afslutning." "En borger oplevede, at være meget alene og havde et ønske om hjælp til mere socialt samvær i plejeenheden, eksempelvis i forbindelse med fælles måltider." "En pårørende gav udtryk for ikke at opleve sig lyttet til. Dette i forbindelse med varetagelse af og opfølgning på aftalen i relation til, at plejeenheden imødekom borgerens behov for tryghedsskabende indsats om aftenen." "To pårørende gav udtryk for at opleve, at borgernes særlige behov for hjælp, pleje og omsorg ikke blev understøttet tilstrækkeligt. Hos en borger, som havde stort behov for tryghedsskabende indsatser, oplevede pårørende selv, at skulle være til stede for at dække dette behov hos borgeren. Hos en anden borger, som havde behov for støtte i forbindelse med socialt samvær med andre, oplevede pårørende ikke, at dette blev udført i den daglige hjælp." "To pårørende gav udtryk for at opleve, at det var dem som pårørende, der skulle gøre medarbejderne opmærksomme på eventuelle ændringer i borgernes sædvanlige tilstand. Eksempelvis nævnte en pårørende borgerens symptombillede ved begyndende blærebetændelse, som den pårørende oplevede selv at skulle gøre medarbejderne opmærksomme på." "Ledelsen redegjorde for introduktion til vikarer. Overfor tilsynet tilkendegav to pårørende dog at opleve, at ikke alle vikarer var tilstrækkelig introduceret til at varetage hjælp, pleje og omsorg hos borgerne."

Opsummering:
Der skal arbejdes på både tonen og adfærden på et plejehjem i Brønderslev, hvis de skal leve op til kravene fra Styrelsen for Patientsikkerhed.